Sisäasiainministeriö
Maahanmuutto-osasto
PL 26

00023 VALTIONEUVOSTO

Lausuntopyyntö SM077:00/2009

HALLITUKSEN ESITYS EDUSKUNNALLE LAIKSI KANSAINVÄLISTÄ SUOJELUA HAKEVAN VASTAANOTOSTA

Suomen Mielenterveysseura toteaa, että esityksessä on kiitettävästi otettu huomioon suojelua tarvitsevien henkilöiden tarpeet.

Esityksessä määritellään haavoittuvassa asemassa olevat, ja samassa yhteydessä otetaan huomioon myös hakijan psyykkinen tila (§ 6). Olisi  tärkeää myös selvästi mainita traumatisoituneet hakijat. Esityksessä terveydenhoitopalveluiden saanti painottuu kiireellisiin tapauksiin (§ 22). Mielenterveyspalvelujen tarve on kuitenkin useimmiten pitkäaikaista. Kiireelliseksi määritellään helposti vain akuutti sairaalahoito, joka ei pitkään tue potilaan mielenterveyttä. Psyyken hoito toimii parhaiten, kun sitä annetaan jo ensi oireiden ilmetessä, jolloin niihin puuttuminen tuottaa parhaan ja pysyvimmän tuloksen. 

Esityksen mukaan luovuttaisiin toimeentulotuen maksamisesta suojelua hakevalle ja siirryttäisiin vastaanotto- ja käyttörahaan riippuen siitä, mitä palveluita vastaanottokeskus tarjoaa. Onko tarpeellista antaa rahalliselle avustukselle uusi nimi, kun avustus voidaan laskennallisesti määritellä toimeentulotuesta? Suomessa on muutenkin ajankohtaista selvittää mahdollisuutta erilaisten tukien yhdistämiseen ja sosiaaliturvajärjestelmän selkeyttämiseen, mutta tässä ehdotuksessa tukien määrää lisättäisiin.

Suomeen yksin tulleiden alaikäisten suojelua hakevien vastaanotto on otettu esityksessä hyvin huomioon. On tärkeää, että lapselle ja nuorelle luodaan turvallisuuden tunne mahdollisimman pian uudessa maassa, jonne saapuminen jo sinänsä aiheuttaa ongelmia. Kuten esityksessäkin jo on huomioitu, turhia asuinpaikan vaihtoja tulisi välttää. Jo alkuvaiheessa syntyvät kiintymyssuhteet ovat erittäin tärkeitä varsinkin tilanteessa, jossa maahan tullut on joutunut luopumaan kaikista lähisuhteistaan. Myös aikuisten vastaanotossa on tärkeää, ettei tulijaa kovin usein siirretä keskuksesta toiseen. Siirtoja tulisi suorittaa vain välttämättömissä tilanteissa, jos asuminen ensin valitussa sijoituspaikassa osoittautuu mahdottomaksi.

Esityksessä on selvästi määritelty edustajan asema ja tehtävät. Toivottavaa on, ettei edustaja vaihdu siinä vaiheessa, kun alaikäinen sijoitetaan toiseen paikkaan, vaan sijoittamisessa otetaan huomioon etäisyydet paikasta toiseen. 

Ihmiskaupan uhrin auttamista koskevat esitykset ovat Suomen Mielenterveysseuran arvion mukaan selkeitä ja palvelevat ihmiskaupan uhrin tarpeita. Uhrin psyykkinen tila on otettu huomioon, ja mahdollinen hoidontarve on mainittu erityistarpeena.

SUOMEN MIELENTERVEYSSEURA
			
Marita Ruohonen		Kristina Salonen
toiminnanjohtaja		päätoimittaja